It-Tieni Pitazz – Paragrafi 831-840 O Ġesu' tiegħi, ruħi kienet imxennqa għall-jiem ta' prova imma tħallinix waħdi fid-dalma ta' ruħi. Pjuttost, żommni fis-sod, qrib Tiegħek. Oqgħod għassa fuq xofftejja sabiex il-fwieħa tat-tbatijiet tiegħi tkun taf biha Inti biss u tkun togħġob lilek biss. O Ġesu' Ħanin, kemm għaġġilt sal-kamra ta' Fuq bix-xewqa li kellek sabiex Inti tikkonsagra l-Ostja li jiena għandi nirċievi f'ħajti. Ġesu', Int xtaqt tiġi tgħammar ġewwa qalbi. Id-Demm ħaj Tiegħek jingħaqad ma' tiegħi. Min jista' jifhem din l-għaqda mill-qrib? Qalbi għandha ġewwa fiha l-Omnipotenti, l-Infinit. O Ġesu', kompli agħtini l-ħajja divina Tiegħek. Ħalli d-Demm safi u nobbli Tiegħek iħabbat b'saħħtu kollha ġewwa qalbi. Jiena nagħtik lili nnifsi, kollni kemm jiena. Ibdilni fik u agħmilni kapaċi nwettaq ir-rieda mqaddsa Tiegħek f'kollox, kapaċi li nħobbok lura. O Għarus ħelu tiegħi, Inti taf li qalbi ma taf lil ħadd ħliefek. Int ftaħt ġewwa qalbi profondita' ta' mħabba għalik li qatt ma tista' tixba. Minn dak l-ewwel waqt meta saret tafek, qalbi ħabbitek u ntilfet fik bħala l-uniku oġġett li għandha. Jalla l-imħabba Tiegħek safja u ta' setgħa bla tarf, tkun dik il-qawwa li ssuq l-azzjonijiet kollha tiegħi. Minn qatt jista' jimmaġina u jifhem il-fond ta' dik il-ħniena li ħarġet tgelgel minn ġo Qalbek? Kelli esperjenza ta' kemm hawn għira, fil-ħajja reliġjuża wkoll. Nista' nara li hemm ftit erwieħ li huma veramen kbar, lesti li jirfsu fuq dak kollu li mhux Alla. O ruħ, inti m'inti sejra ssib l-ebda sbuħija jekk mhux f'Alla. O, kemm hi fraġli l-bażi li fuqha jistrieħu dawk li jgħollu lilhom infushom 'il fuq a spejjeż tal-oħrajn! X'telf! 19 ta' Diċembru (1936). Illum filgħaxija ħassejt f'ruħi li ċerta persuna kellha bżonn it-talb tiegħi. Bdejt nitlob fil-pront. F'daqqa waħda nirrealizza ġewwa fija u nsir naf ta' min hu l-ispirtu li qed jitlob dan mingħandi; nitlob sakemm inħossni fil-paċi. Hemm għajnuna kbira għall-moribondi f'din il-kurunella. Jiena spiss nitlob għal intenzjoni li sirt naf biha b'mod interjuri. Jiena dejjem nitlob sakemm inħoss ġewwa ruħi li t-talba kellha l-effett mixtieq. L-aktar issa, li ninsab f'dan l-isptar, jiena nħoss ġewwa fija spirtu ta' għaqda mal-moribondi li jitolbuni t-talb meta tibda l-agunija tagħhom. Alla tani kuntatt tal-għaġeb mal-moribondi! Peress li din il-ħaġa issa ilha tiġri iktar ta' spiss, jiena stajt nivverifikaha wkoll, is-siegħa preċiża. Illum ġejt imqajma f'daqqa waħda fil-ħdax ta' bil-lejl u ħassejt ċar il-preżenza maġenbi ta' xi spirtu li kien qed jitlob it-talb mingħandi. Xi qawwa sempliċiment ġegħelitni nitlob. Il-viżjoni tiegħi hija waħda purament spiritwali, permezz ta' dawl f'daqqa waħda li Alla jagħtini f'dak il-waqt. Jiena nibqa' nitlob sakemm inħoss il-paċi f'ruħi, u mhux dejjem għall-istess tul ta' ħin; għax xi kultant jiġri li b' "Ave Marija" waħda nkun diġa' fil-paċi, u mbagħad ngħid id-De Profundis u ma nitlobx iżjed. U xi kultant jiġri li nitlob il-kurunella kollha u mbagħad biss inħossni fil-paċi. Skoprejt ukoll li jekk inħossni mġiegħla nitlob għal żmien itwal – jiġifieri, inħossni mqallba ġewwa fija, ir-ruħ tkun għaddejja minn prova ikbar u minn agunija tal-aħħar li tkun itwal. Ħa ngħidlkom kif ivverifikajt il-ħin preċiż: għandi arloġġ, u nara l-ħin li jkun. L-għada x'ħin jgħiduli li mietet dik il-persuna, nistaqsihom x'ħin kien, u jkun jaqbel mal-ħin preċiż tat-tul tal-agunija tal-aħħar tal-persuna. Jgħiduli, "It-tali persuna mietet illum, imma mietet f'daqqa u fil-paċi." Xi kultant jiġri li l-moribond ikun jinsab 'il bogħod fit-tieni jew fit-tielet bini, imma għall-ispirtu, l-ispazju ma jeżistix. Xi kultant jiġri li nkun naf b'mewta li tkun qed tiġri xi mitt kilometru 'l bogħod. Dan ġara diversi drabi rigward il-familji tiegħi u nies li jiġu minni u wkoll ħuti s-sorijiet fir-reliġjon, u wkoll xi erwieħ li ma kontx nafhom tul ħajjithom. O Alla ta' ħniena bla tarf, li tippermettili nserraħ u ngħin lill-moribondi permezz tat-talb fqir tiegħi, tkun imbierek għal elf darba daqskemm hemm kwiekeb fis-sema u qatriet ta' ilma fl-oċejani kollha! Ħalli l-ħniena Tiegħek tirbomja mal-globu kollu ta' din l-art, u ħalliha titla' sa quddiem t-tron Tiegħek u tfaħħar l-ikbar fost l-attributi Tiegħek, jiġifieri, il-ħniena Tiegħek li ħadd ma jista' jifhimha. O Alla, din il-ħniena bla qies terġa' ssaħħar mill-ġdid lill-erwieħ kollha qaddisin u lill-ispirti kollha tas-sema. Dawn l-ispirti puri jinsabu mgħaddsa fi stagħġib qaddis filwaqt li jigglorifikaw din il-ħniena ta' Alla li ħadd ma jista' jimmaġinaha, li mbagħad terġa' tqajjem fihom ammirazzjoni ikbar, u t-tifħir tagħhom isir b'mod perfett. O Alla etern, b'liema ħerqa nixtieq nigglorifika din l-ikbar waħda fost l-attributi Tiegħek; jiġifieri, il-ħniena Tiegħek bla tarf. Jiena qiegħda nara ċ-ċokon kollu tiegħi, u ma nistax inxebbaħ lili nnifsi ma' dawk l-esseri li hemm fis-sema li jfaħħru l-ħniena tal-Mulej b'ammirazzjoni qaddisa. Imma jiena wkoll sibt mezz kif nagħti glorja perfetta lill-ħniena ta' Alla li ħadd ma jista' jifhimha. O Ġesu' l-aktar ħelu, li ndenjajt ruħek tippermetti lili, ħlejqa miżerabbli, li nsir naf x'inhi l-ħniena Tiegħek bla tarf; O Ġesu' l-iktar ħelu, li ġentilment tlabt mingħandi li jiena nkellem id-dinja kollha dwar il-ħniena Tiegħek li ħadd ma jista' jifhimha, jiena llum qiegħda nieħu f'idejja żewġ raġġi li joħorġu mill-Qalb tiegħek ħanina; jiġifieri, id-Demm u l-Ilma; u jiena nxerridhom fuq id-dinja kollha sabiex kull ruħ tkun tista' tirċievi l-ħniena Tiegħek u, wara li tkun irċevietha, tkun tista' tigglorifikaha għal dejjem ta' dejjem. O Ġesu' l-iktar ħelu, li, fit-tjubija Tiegħek li ħadd ma jista' jifhem, indenjajt ruħek li tgħaqqad il-qalb miżerabbli tiegħi mal-Qalb l-iżjed ħanina Tiegħek, b'Qalbek stess jiena nigglorifika lil Alla, il-Missier tagħna, bħalma qatt gglorifikatu l-ebda ruħ oħra. 21 ta' Diċembru (1936). Ir-radju dejjem għaddej wara nofs inhar, għalhekk jiena nħoss in-nuqqas tas-skiet. Filgħodu jkun hemm tpaċpiċ u storbju l-ħin kollu. Alla tiegħi, kont qiegħda nistenna tant li nkun fis-skiet, kuntenta li nkun qiegħda nitkellem biss mal-Mulej, u hawnhekk preċiż l-oppost. Imma, issa xejn ma jtellifni, la t-tpaċpiċ lanqas r-radju. F'kelma waħda – xejn. Bil-grazzja ta' Alla; x'ħin inkun qiegħda nitlob lanqas biss inkun naf fejn jiena; inkun naf biss li ruħi tkun tinsab maqgħuda mal-Mulej. U b'dan il-mod jiena ngħaddi l-ġranet tiegħi f'dan l-isptar. Jiena nistagħġeb kemm umiljazzjonijiet u tbatijiet dak is-saċerdot kapaċi jaċċetta f'din l-affari kollha. Din il-ħaġa naraha f'xi żminijiet partikolari, u nwieżnu bit-talb fqir tiegħi. Alla biss jista' jagħti lill-persuna kuraġġ bħal dan; li kieku ma kienx hekk, kien jaqta' qalbu. Imma jiena nista' nifraħ li dan il-kuntrarju kollu jwassal għall-ikbar glorja ta' Alla. Il-Mulej ftit għandu erwieħ bħal dawn. O eternita' infinita, int għad tikxef l-isforzi tal-erwieħ erojċi, għax din id-dinja tippremja l-isforzi tagħhom b'mibgħeda u ingratitudni. Erwieħ bħal dawn m'għandhomx ħbieb; huma maqtugħin għalihom. U f'din is-solitudni, huma jakkwistaw is-saħħa; is-saħħa tagħhom iġġibuha minn Alla biss. B'umilta', imma wkoll bil-kuraġġ, huma jibqgħu weqfin fis-sod quddiem il-maltempati kollha li jaħbtu għalihom. Bħal siġar tal-ballut li jibqgħu telgħin 'il fuq, jibqgħu ma jiċċaqlaqux. U f'din il-ħaġa hemm sigriet wieħed biss: li din is-saħħa huma jġibuha minn Alla, u dak kollu li huma jeħtieġu hu għalihom u għall-oħrajn. Mhux it-toqol tagħhom biss huma jġorru, imma jafu wkoll jieħdu fuqhom infushom it-toqol tal-oħrajn. Huma kapaċi jagħmlu dan. Huma kolonni ta' dawl fit-toroq ta' Alla; huma stess jgħixu fid-dawl u jifirxu d-dawl fuq l-oħrajn. Huma stess jgħixu fuq l-għoljiet, u jafu juru it-triq lil dawk li huma iżgħar minnhom u jgħinnuhom jaslu fuq dawk l-għoljiet. + Ġesu' tiegħi, Inti qed tara li jiena ma nafx nikteb sewwa u, biex tagħqad, lanqas biss m'għandi pinna tajba. Din spiss tant tobrox li jkolli ngħaqqad is-sentenzi flimkien, ittra wara l-oħra. U dan mhux kollox. Għandi wkoll diffikulta' li nżomm l-affarijiet li nikteb sigrieti mis-sorijiet; għalhekk ta' spiss ikolli nagħlaq il-pitazz kull ftit minuti u noqgħod bil-paċenzja nisma' l-istorja ta' xi ħadd u mbagħad jilħaq jgħaddili l-ħin li kelli biex nikteb. U meta nagħlaq il-pitazz ħabta u sabta, il-linka tibda ċċallas. Jiena nikteb bil-permess tas-superjuri tiegħi u għax ikkmandani l-konfessur tiegħi. Ħaġa stramba: xi kultant ix-xogħol tal-kitba jmur sewwa, imma xi drabi oħra, bilkemm inkun nista' naqrah jiena stess. 23 ta' Diċembru (1936). Qiegħda nqatta' dan iż-żmien ma' Omm Alla u nħejji ruħi għall-waqt solenni tal-miġja tal-Mulej Ġesu'. Omm Alla qiegħda tgħallimni dwar il-ħajja interjuri tar-ruħ flimkien ma' Ġesu', l-aktar fit-Tqarbin Imqaddes. Fl-eternita' biss għad insiru nafu l-misteru kbir li jitwettaq fina waqt it-Tqarbin. O mumenti mill-iżjed prezzjużi ta' ħajti!
Djarju ta' Swor Fawstina – It-2 Pitazz (par.831-840)